មេបញ្ជាការកងទ័ពអាកាសថៃ គ្រោងមកកម្ពុជា
មេបញ្ជាការកងទ័ពអាកាសថៃ នឹងជួបពិភាក្សាការងារជាមួយក្រុមមន្ត្រីយោធាជាន់ខ្ពស់កម្ពុជានៅសប្តាហ៍ ក្រោយ ដើម្បីបង្កើនការយោគយល់គ្នារវាងកងទ័ពអាកាស
មេបញ្ជាការជាន់ខ្ពស់នៃកងទ័ពអាកាសថៃនឹងមកបំពេញទស្សនៈកិច្ចនៅប្រទេស កម្ពុជានៅសប្តាហ៍ក្រោយនេះដើម្បីជួបពិភាក្សាការងារជាមួយក្រុមមន្ត្រីយោធា ជាន់ខ្ពស់កម្ពុជាអំពីការពង្រឹងទំនាក់ទំនងនិងកិច្ចសហប្រតិបត្តិការរវាងកងទ័ព អាកាសនៃប្រទេសជាតិទាំងពីរ។ លោកItthapornSubhawong អគ្គបញ្ជាការកងទ័ពអាកាសថៃនឹងត្រូវហែរ ហមដំណើរដោយក្រុមមន្ត្រីជាន់ខ្ពស់នៃកងទ័ពអាកាសថៃចំនួន៣០នាក់ដើម្បី បំពេញទស្សនកិច្ចនៅកម្ពុជាពីថ្ងៃទី១៤ដល់ថ្ងៃទី១៥ ខែ កញ្ញានេះ។ ដំណើរទស្សនកិច្ចនេះគ្រោងធ្វើឡើង បន្ទាប់ពីយន្តហោះចម្បាំងថៃបានហោះ រំលោភដែនអាកាសកម្ពុជាចូលជម្រៅ ៣០គីឡូម៉ែត្រក្នុងទឹកដីកម្ពុជានៅក្នុង ខេត្តប៉ៃលិនចំនួន៣ លើក ព្រមទាំងបានហោះលើព្រំដែននៅក្បែរប្រាសាទព្រះ វិហារចំនួន៨ លើក និងបានហោះលើប្រាសាទព្រះវិហារចំនួន៣លើកនៅក្នុង ខែសីហា។ លោកឈុំសុជាតិ អនុរដ្ឋលេខាធិការនិងជាអ្នកនាំពាក្យក្រសួងការពារប្រទេស កម្ពុជាបានថ្លែងប្រាប់ VOAថា ទស្សនកិច្ចនេះមានសារៈសំខាន់ខ្លាំងសម្រាប់ កងទ័ពអាកាសនៃប្រទេសកម្ពុជានិងប្រទេសថៃ ដើម្បីផ្លាស់ប្តូរបទពិសោធន៍គ្នា ទៅវិញទៅមកនិងពង្រឹងកិច្ចសហប្រតិបត្តិការ។ "ការទំនាក់ទំនងគ្នារវាងកងទ័ពអាកាសទាំង២ ប្រទេសនេះគឺជាការជំរុញឱ្យកង ទ័ពរបស់យើងទាំងពីរប្រទេសនេះមានទំនាក់ទំនងគ្នាល្អប្រសើរនិងមានការផ្លាស់ ប្តូរទស្សនៈកិច្ចគ្នារវាងកងទ័ពទាំងពីរប្រទេស ដើម្បីធ្វើឱ្យមានការយោគយល់គ្នា រវាងកិច្ចសហប្រតិបត្តិការនៃប្រទេសជិតខាងនេះ”។ លោកអគ្គមេបញ្ជាការកងទ័ពអាកាសថៃItthapornSubhawongគ្រោងនឹង ជួបពិភាក្សាការងារជាមួយលោករដ្ឋមន្ត្រីក្រសួងការពារជាតិទៀ បាញ់ លោក នាយឧត្តមសេនីយ៍ ប៉ុល សារឿន អគ្គមេបញ្ជាការនៃងកងយោធពលខេមរៈ ភូមិន្ទនិងលោកស៊ីន សំណាង មេបញ្ជាការកងទ័ពអាកាស។ លោក ឈុំសុជាតិ បានបញ្ជាក់ថានៅក្នុងជំនួបនេះមេបញ្ជាការយោធាជាន់ ខ្ពស់នៃប្រទេសទាំងពីរនឹងអាចលើកយកបញ្ហារំលោភលើដែនអាកាសកម្ពុជា ពីសំណាក់យន្តហោះកងទ័ពថៃ។ លោកនាយករដ្ឋមន្ត្រីហ៊ុនសែនបានព្រមានបាញ់ទម្លាក់យន្តហោះកងទ័ពថៃ ដែលបានហោះរំលោភចូលមកក្នុងទឹកដីកម្ពុជា។ ប្រទេសថៃបានសរសេរលិខិតសុំទោសជាផ្លូវការពន្យល់ដល់ប្រទេសកម្ពុជាអំពី ការរំលោភលើដែនអាកាសកម្ពុជាដោយយន្តហោះកងទ័ពថៃដោយប្រកាសថា ការរំលោភនេះគឺដោយសារតែមានពពកខ្មៅច្រើនពេក។ កងទ័ពកម្ពុជានិង ថៃបានវាយប្រយុទ្ធគ្នាជាច្រើនលើកនៅតំបន់ជម្លោះក្បែរ ប្រាសាទព្រះវិហារដែលបានធ្វើឱ្យកងទ័ពយ៉ាងតិច៧នាក់ស្លាប់បន្ទាប់ពីអង្គការ UNESCO បានចុះបញ្ជីប្រាសាទព្រះវិហាររបស់ប្រទេសកម្ពុជាជាបេតិកភ័ណ្ឌ ពិលោកលោកកាលពីខែកក្កដាឆ្នាំ២០០៨។ ឥឡូវនេះភាគីទាំងសង្ខាងបានដក កងទ័ពមួយផ្នែករៀងៗខ្លួនចេញពីតំបន់ជម្លោះក្បែរប្រាសាទព្រះវិហារនេះហើយ សភាថៃបានអនុញ្ញាតឱ្យគណៈកម្មាធិការព្រំដែនរួមនៃប្រទេសកម្ពុជា និងថៃ បើកការចរចាគ្នាដើម្បីបោះបង្គោលព្រំដែន៕